הוועדה המשותפת לעניין חוק נתוני אשראי, כנסת 16, פרוטוקול מספר 5, 2004-03-23 09:30

שלום שמחון: אני מבקש לפתוח את ישיבת הוועדה.

שלום שמחון: הנושא העומד על סדר היום הוא תקנות שירות נתוני אשראי, התשס"ג-2003.

שלום שמחון: אנחנו סיימנו לעבוד על התקנות האלה אך יש תקנה אחת שנתגלו בה חילוקי דעות, תקנה מספר 83.

שלום שמחון: על-פי הסיכום שלי עם חברי ועדת המשנה, חברי הכנסת אילן ליבוביץ ודוד טל, באותה תקנה, שעוסקת בתשלום עבור תפעול שוטף, במקום "2 מיליון שקלים חדשים" יהיה כתוב "מיליון שקלים חדשים", זה כל השינוי.

טנה שפניץ: מהשנה הראשונה?

שלום שמחון: אני לא משנה שום דבר במהות.

שלום שמחון: אני משנה רק שבכל מקום בו כתוב "2 מיליון שקלים" יהיה כתוב "מיליון שקלים".

שלום שמחון: זה היה הסיכום בין שלושתנו.

דוד טל: אני שוב מתנצל שלא קיבלתי את ההצעה של משרד המשפטים.

דוד טל: כל בוקר כשאני אומר וידוי – "חטאתי, עוויתי, פשעתי" – אני זוכר אתכם ואני חושב שאזכור אתכם כל חיי.

דוד טל: בשקלול הכללי, אני מוכן להתפשר גם על זה ולו רק שהדבר הזה ייצא מפני שאני חושב שזה חשוב מאוד למשק הישראלי.

דוד טל: אם נראה שזה מהווה חסם אז אולי נפתח חלק מהדברים.

דוד טל: יחד עם זה, בכל מקרה אחרי 5 שנים, כפי שהחלטנו, נבדוק אם קיפחנו מישהו בצורה משוועת.

דוד טל: גם אם נמצא שקיפחנו את הבנקים, ואני לא סבור כך, או את חברות נתוני האשראי, אם הכבדנו עליהם יתר על המידה אז נתקן את הטעות.

שלום שמחון: יש מכתב של מר דרור שטרום הממונה על ההגבלים עסקיים בנושא מסוים.

שלום שמחון: אני באופן אישי לא מעוניין לפתוח את התקנות, אני אומר לך את האמת.

שלום שמחון: אני חושב שפתיחה היא חזרה אחורה.

שלום שמחון: זה אומר שאני צריך עכשיו להתחיל לקיים כאן דיון.

דרור שטרום: תן לי להסביר ותראה שאין צורך לקיים באמת דיון, זאת דעתי.

דרור שטרום: אני אסביר מה הטריד אותי, ואתמול שמענו הסברים בעניין הזה גם ממשרד המשפטים שלפי הבנתי מניחים את דעתנו.

דרור שטרום: החשש המרכזי שלנו, כמו שבעצם מסתמן מדבריו של חבר הכנסת טל, שאנחנו עושים כאן חוק כזה, שמתוך שרצינו להביא טובה יהיה כל-כך עמוס בכל מיני חסמים שמבקשי הרישיון שאמורים לספק מידע יצטרכו למלא, שבסופו של דבר יהיו מעט מאוד מתחרים, אם בכלל, בשוק הזה.

דרור שטרום: זה החשש.

דרור שטרום: זה חשש אופייני לכל חוק שבו פותחים תחום חדש, כי מצד אחד אתה רוצה להבטיח את אינטרס הציבור בכל מיני תנאים, כמו ביטוח וערבות, ומצד שני אתה רוצה שתהיה תחרות, כי אם לא יהיו בכלל עוסקים בתחום הזה אז בנינו מגדל יפה מאוד אבל אף אחד לא נמצא בו.

דרור שטרום: אני מניח שלוועדה יהיה שיקול-הדעת אם היא תראה שהחסמים הם כל-כך כבדים שאף אחד לא נכנס, רק שהיוזמה להתקנת תקנות אף פעם לא נמצאת בידי ועדת הכלכלה.

אתי בנדלר: אפשר לעשות תיקון חוק.

אתי בנדלר: נכתב: "על אף האמור בכל דין".

דרור שטרום: מה הבעיה שהתעוררה אצלנו לגבי הערבות הבנקאית?

דרור שטרום: הערבות הבנקאית מופיעה בתקנות, לכאורה לפי הנוסח הפשוט, בנוסף לדרישת הביטוח.

דרור שטרום: זאת אומרת, מי שמקבל את הרישיון יצטרך גם לעשות ביטוח אחריות מקצועית למקרה שהוא יתרשל וימסור מידע לא נכון, ופרט לכך הוא צריך להפקיד ערבות בנקאית בגובה מחצית מסכום הביטוח.

דרור שטרום: הערבות הבנקאית הזאת יכולה להגיע גם עד 25 מיליון שקלים.

דרור שטרום: ערבות בנקאית – זה סכום כסף שאנשים צריכים להפקיד בבנק, זה דרישה כבדה.

דרור שטרום: זה לא ערבות אישית, זה לא ערבות שאתה מביא מדוד שלנו, מסבא שלנו, מאבא שלנו אלא זה דבר כבד מאוד.

דרור שטרום: אני חששתי שהדבר הזה עלול להיות חסם מהותי מאוד.

דרור שטרום: אני מבין עכשיו ממשרד המשפטים – ויתקנו אותי אנשי משרד המשפטים אם אני טועה – שלאור האמור בתקנה 68(א) ההפקדה של הערבות הבנקאית נועדה למקרים של מי שלא עושה בכלל ביטוח אחריות מקצועית.

דרור שטרום: כתוב שם: "תהיה הערבות שיפקיד בעל רשיון ...

דרור שטרום: מחצית מגובה הביטוח שהיה חייב בו אילו נקבע שעליו לערוך ביטוח אחריות מקצועית".

דרור שטרום: אז אני מבין שבכל מקרה לא יהיה כאן כפל-ביטוח, זאת אומרת שהערבות והביטוח מכסים את אותם מקרים.

טנה שפניץ: הם לא מכסים את אותם מקרים.

טנה שפניץ: גם לא מדובר על מישהו שבכלל לא עושה ביטוח.

טנה שפניץ: אני רוצה להגיד לסדר, אנחנו כתבנו את ההצעה הזאת על סמך שיחות עם יועצי ביטוח.

טנה שפניץ: לא המצאנו סתם דברים.

טנה שפניץ: קיבלנו מהם חוות דעת מפורטת מאוד למה לעשות כך.

טנה שפניץ: הדבר גם עבר בוועדה ולא עלו התנגדויות בוועדה.

טנה שפניץ: זה השלב שבו אנחנו נמצאים.

טנה שפניץ: דבר שני, הערבות נועדה למקרים שהביטוח לא מכסה.

טנה שפניץ: יש החרגות בביטוח, בין השאר כשפועלים בניגוד לחוק הזה או כשעושים במתכוון וכיוצא בזה.

טנה שפניץ: התשלום השוטף לבנקים מטריד אותי הרבה פחות.

טנה שפניץ: מטריד אותי הרבה יותר שאנחנו ניכנס לעולם הזה והלקוחות, פתאום לא מספיק יכבדו את הפרטיות שלהם או לא יקבלו פיצוי אחרי שהנזק כבר קרה משום שהנושא הזה לא נכנס לביטוח.

טנה שפניץ: זאת המטרה של הסעיף הזה.

דוד טל: האם כשאדם עושה ביטוח הוא גם צריך במקביל "להשכיב" כסף בבנק כערבויות?

טנה שפניץ: כן, כאחוז מסוים.

טנה שפניץ: זה מתבטא גם בגובה הביטוח.

טנה שפניץ: יש פה מאזן מסוים.

טנה שפניץ: אבל מה זה עוזר שיש לו ביטוח נפלא אם הלקוח נפגע, ניתנה עליו אינפורמציה לא נכונה, ומכיוון שחברת נתוני האשראי פעלה בניגוד לחוק אז הוא לא מקבל שום דבר?

דרור שטרום: אני לא מבין.

דרור שטרום: חשבתי שזה כי הביטוח לא מכסה מקרים מסוימים, אז צריך להפקיד ערבות.

אתי בנדלר: יש ביטוח אבל יש בו החרגות.

אתי בנדלר: הערבות הזאת מכסה את המקרים שבהחרגות.

דרור שטרום: אני מבין את זה אבל בכל הכבוד, כאשר מעיינים בנוסח תקנה 69 שבה מדובר על הביטוח, ובתקנה 68 שבה מדובר על הערבות הבנקאית – זה לא ברור.

דרור שטרום: כאשר אומרים "ערבות בנקאית" בדרך כלל אומרים: ערבות בנקאית להבטחת דבר מה, מה הוא האירוע שבשבילו צריך להפקיד ערבות בנקאית.

דרור שטרום: יכול להיות שזה מופיע בחוק, אם תפני אותי אני אעיין בו ואראה.

דרור שטרום: אבל אז יתכן מצב שאדם יבוא וישכנע חברת ביטוח לתת לו ביטוח אחריות מקצועית ואז לא יהיה חייב בערבות בנקאית.

דרור שטרום: אם הוא לא יצליח לעשות את זה, הוא יביא ערבות בנקאית.

דרור שטרום: זה מצב שמקובל עלי לגמרי, אבל אי אפשר לקבוע הלכה חלוטה שאף פעם לא תוכל להיות פוליסה שתכסה את זה.

טנה שפניץ: יש מקרים שהביטוח מחריג כדבר שגור ומקובל, כמו כשפועלים במתכוון או כמו כל המקרים שהם בניגוד לחוק מסוים.

טנה שפניץ: פשיטת רגל – יש ככה וככה, אני לא בטוחה בדיוק, אומרים שבפשיטת רגל היום אין צורך.

טנה שפניץ: אבל אם אתם רוצים, נזמין לכאן את יועץ הביטוח שיסביר בדיוק.

דוד טל: אדוני היושב-ראש, אני חושב שמתעוררות כאן כמה שאלות שיש להן מקום.

דוד טל: אני מקבל את דעתך, אנחנו צריכים לצאת עם החוק הזה לדרך ואחר-כך נראה.

דוד טל: אם אכן הדברים האלה מהווים חסם כניסה ומפריעים נצטרך להתכנס שוב ולבדוק איך להקל כאן כדי שקודם כול יכנסו פנימה.

שלום שמחון: לפני שנצביע על התקנות אני רוצה לבקש דבר אחר, שלא מותנה באישור.

שלום שמחון: אני רוצה לבקש מיועץ הביטוח שהכין לכם את חוות הדעת, שעל-פיה כתבתם את התקנות האלה, לתת לנו סקירה שתבהיר למה הוא התכוון.

שלום שמחון: אני מבקש שהוא יעביר אלינו ואל הממונה על הגבלים עסקיים את חוות הדעת שלו.

שלום שמחון: אם אנחנו נגלה שיש צורך לזמן ישיבה ולשמוע ממנו הסברים, נעשה את זה.

דוד טל: ולו רק שנתקדם עם זה.

דוד טל: רוב הנוגעים בדבר שכנעו אותי שהחוק הזה הוא טוב למשק הישראלי, והוא טוב גם לאזרח הקטן.

דוד טל: בסך הכול המחנק באשראי הוא בין היתר גם בגלל שאין את החוק הזה.

דוד טל: אני חושב שהדבר הזה יפתח כל מיני חסימות שונות, הוא יוריד את המחירים, ובמידה שתהיה תחרות, כפי שאני צופה שתהיה, אז האזרח הקטן ייהנה מכך.

דוד טל: ברור שאף אחד מאיתנו לא ייצא עם כל תאוותו בידו.

דוד טל: ברגע שאני שלם בכל לבי עם חוק שאני מקדם ואני משוכנע שהוא חוק טוב – זה תאווה עצומה להשיג את המטרה.

דוד טל: לכן הייתי מוכן להתפשר פעם ועוד פעם, אף על פי שאני לא נוהג כך בדרך כלל.

דוד טל: היות ומדובר בידידי הטוב יושב-ראש הוועדה התפשרנו והגענו למה שהגענו.

דוד טל: מה היה קורה אם הייתי מתעכב עוד חודש, חודשיים או שלושה חודשים?

דוד טל: אני חושב שהזמן שהפסדנו כאן יהיה בעוכרנו.

דוד טל: זאת אומרת, ממה נפשך – אם החוק טוב ותכליתו ראויה, אני חושב שהסכום הקטן הזה הוא זניח.

דוד טל: הבנקים לא יתעשרו מזה וגם לא יפשטו רגל מזה.

דרור שטרום: אתה מדבר על ההחזקה?

דוד טל: כן, אני מדבר על ההחזקה.

דוד טל: בעבר כבר גיליתי את דעתי גם בנושא ההקמה.

דוד טל: אגב, מי שתמך בי בעניין הזה הם כל ראשי הבנקים, גם בישיבה הקודמת כאן, כשהם אמרו – וגם ברדיו ובטלוויזיה – שכל פעם שחסר להם משהו הם מעלים את העמלות.

דוד טל: לכן הייתי סבור שהם לא צריכים לקבל את עלות ההקמה.

דוד טל: אבל אני חושב שבסך הכול יצא דבר מאוזן מאוד.

דוד טל: אף אחד לא יכול לטעון שיש פה איזה קיפוח משווע.

דוד טל: אמרתי, ואני חוזר ועומד על דבריי, שבמידה ויתחוור לנו בעתיד שמי מן הצדדים נפגע או קופח בצורה קשה, אני חושב שהוועדה הזאת תעשה צדק ותכוון דרכה.

אילן ליבוביץ: כל שנותר לי הוא רק להצטרף לדברי חבר הכנסת טל.

אילן ליבוביץ: אני חושב שחשוב מאוד להוציא את החוק הזה לדרך, ומהר ככל האפשר, כדי שיוכלו להפעיל אותו.

אילן ליבוביץ: בדיון שקיימנו כאן

אילן ליבוביץ: לפני כחודש עם מנכ"לי הבנקים אחד מהם התבטא כאן במפורש, שכל פעם שהשיתו עליו להכין עוד קופסה – כך הוא קרא לזה "קופסה נוספת" – הוא העלה את העמלות.

אילן ליבוביץ: לכן אני לא מבין על מה היתה כל המהומה של ה-2 מיליון או מיליון.

דוד טל: אפילו גם ה-20 מיליון, זה כסף קטן עבור כל הבנקים.

אילן ליבוביץ: אני חושב שהבנקים היו יכולים לספוג את המיליון שקל האלה.

אילן ליבוביץ: כשאתה מחלק את זה בין כל הבנקים זה יוצא אגורות לכל בנק.

אילן ליבוביץ: זה רק התעקשות מבחינתם, כך אני רואה את זה, זה היה רק עוד מחסום כדי לעכב את יציאת החוק הזה לדרך.

אילן ליבוביץ: לכן אמרתי שאני מוכן להתפשר בעניין הזה ולו שהחוק הזה ייצא לדרך.

טנה שפניץ: יצא חוק מסובך מאוד, הרבה בזכות הוועדה, ואני מקווה שאפשר יהיה להפעיל אותו.

טנה שפניץ: הסיבוך הזה גם עולה כסף, בכך אין כל ספק.

טנה שפניץ: חצי שנה של ההתארגנות שכולם תכננו בעצם התחילה לרוץ פחות או יותר לפני חודשיים כשהוועדה דנה לאחרונה בנושא.

דוד טל: אנחנו מודעים לזה.

טנה שפניץ: אני לא ידעתי שלא יהיו כאן גורמים אחרים, חשבתי שנציגי הבנקים יהיו כאן ויגידו האם הם יכולים לעמוד במועד שנקבע כאן או לא יכולים לעמוד בו.

טנה שפניץ: לכן גם לא עשיתי בירור.

טנה שפניץ: אני מניחה שבעל רשיון שירצה להיכנס יעשה מאמץ, והוא גם לא חייב להיכנס מיידית.

דוד טל: הוא יכול להיכנס מאוחר יותר.

טנה שפניץ: אבל הממשלה והבנקים לא יכולים להיכנס מאוחר יותר.

טנה שפניץ: הם צריכים להיות מוכנים.

טנה שפניץ: אנחנו גם גומרים את המושב ואני לא יודעת איך הדברים יתגלגלו.

טנה שפניץ: אני מבקשת מאוד שאם יתברר שהבנקים לא יכולים לעמוד בחצי שנה שנקבעה, שהוועדה תהיה מוכנה להאריך את המועד.

דוד טל: דנתי עם הבנקים בנושא הזה בתוקף התפקיד שהישתת עלי ושאלתי אותם בבירור.

דוד טל: כולם, בלי יוצא מן הכלל, דיברו על פרק זמן של חצי שנה כפרק זמן די והותר, לבד מאחד שאמר לי שאולי זה יהיה קצת לחוץ.

דוד טל: כל השאר אמרו שזה פרק זמן די והותר.

דוד טל: יכול מאוד להיות שנציגי שני הבנקים הגדולים ירצו לתקוע את זה שוב.

דוד טל: לכן גם הסכמתי לפשרה הזאת כדי שהעסק ייצא ולא נשחק לידיו של אף אחד מהגורמים שרוצים לתקוע את החוק הזה.

דוד טל: אני חושב שהם צריכים קודם כול להוכיח לנו שהם לא יכולים לעמוד בזה מפני שכולם יודעים על הדבר הזה וכולם יודעים שהוא אמור היה לצאת לדרך.

דוד טל: לדעתי כולם נערכו בצורה כזאת או אחרת, ואני לא אקבל סיפורים ולא אסכים לשמוע טענה כזאת.

דוד טל: אבל אם בסוף יתברר שהממשלה מקבלת את הטענה שלהם, שפרק זמן של 4 חודשים לא מספיק להם, אני שומר לעצמי את הזכות – ואני מניח שאני יכול לדבר גם בשמו של ידידי חבר הכנסת ליבוביץ – לפתוח הכול מחדש, ואז אנחנו נקבל את מה שמשרד המשפטים הציע בזמנו ותו לא, נמחק את כל מה שעשינו מסביב.

שלום שמחון: אני אשלח מכתב ואודיע להם שאנחנו סיימנו את העבודה בנושא הזה ושהעיכוב היה בין היתר בגלל הסעיף של ה-2 מיליון שקל.

שלום שמחון: לכן אני מבקש מהם, למרות קוצר הזמן, לעמוד בלוח הזמנים הזה ולא לנסות לעשות שינויים נוספים.

אילן ליבוביץ: עם כל הכבוד, הרי כל המחלוקת, מה שעיכב את פרסום התקנות, היתה בשאלה של סכומי כסף.

אילן ליבוביץ: כל שאר התקנות ידועות להם מזה כמה חודשים.

אילן ליבוביץ: אין שום סיבה לעכב את זה.

טנה שפניץ: התקנות האלה ידועות כבר הרבה שנים כך שאני לא יכולה להכחיש את הטענות שיש עוד עיכוב ועוד עיכוב.

דוד טל: אישרנו את כל התקנות לבד מתקנה אחת.

אילן ליבוביץ: הכול אושר למעט הנושא של הכסף.

טנה שפניץ: הדיון בתקנה אחת לקח חודשיים.

לאה ורון: אולי דווקא זה מה שהיה בעוכרי ההפעלה של החוק.

שלום שמחון: ייצא מכתב מסודר שלי אליהם.

טנה שפניץ: אני רוצה להגיד לחבר הכנסת טל, כולנו משקיעים עכשיו המון כסף והמון מאמץ.

טנה שפניץ: אני מבקשת מאוד לא לפתוח שום דבר מחדש.

טנה שפניץ: אם אתה פותח מחדש, זה לא ייגע רק ב-5% או בתשלום כזה או אחר, זה יכול לגעת בהרבה מאוד דברים.

טנה שפניץ: צריך איזה ודאות – אנחנו הולכים עכשיו להתארגנות במחשוב – לדעת שאפשר לסמוך על זה.

טנה שפניץ: כך זה גם לגבי בעלי רשיונות.

טנה שפניץ: אי אפשר באמצע היערכות להלך אימים ולאיים שאנחנו נפתח הכול מחדש.

דוד טל: אני ממש לא מהלך אימים.

דוד טל: אני רק אומר שאני שומר לעצמי את הזכות לחזור בי מכל הפשרות שהגעתי אליהן עם היושב-ראש כדי שהחלק הזה ייצא לדרך.

שלום שמחון: אנחנו לא נצטרך את זה.

דרור שטרום: למה לך?

דרור שטרום: תמיד יש לך את הזכות לחזור בך.

דוד טל: אני מכיר את האטמוספירה שהם חיים בה.

דוד טל: הם עשו הכול – אגב, זה לא החוק היחיד, יש עוד כמה חוקים, כמו החוק על "אבנר", גם שם זה התגלגל זמן רב, 7-8 שנים.

דוד טל: גם החוק הזה לא מתגלגל פחות זמן.

דרור שטרום: אבל שם זה חברות ביטוח, זה לא אותו דבר.

דוד טל: אלה שני הגופים החזקים ביותר במשק.

דרור שטרום: כאשר אני מסתכל על החוק הזה בסך הכול אני חושב שנכונה לגמרי עמדת משרד המשפטים שזה כבר משקף איזה הסדר מאוזן, עם פשרות רבות מאוד.

דרור שטרום: אני מציע לחבר הכנסת טל, שאני מעריך מאוד ומוקיר את פועלו בתחום הזה ואת רצונו הכן לסייע בפתיחת תחום האשראי בכללותו לתחרות, לא לאיים בפתיחת ההסדר כולו משום שזה יכול להביא למצב של הידרדרות עד שבסופו של דבר לא יהיה שוק.

דרור שטרום: כל מה שאנחנו עושים כאן הוא בקפידה, בזהירות, מציעים לטפח איזה שוק שלא קיים היום בכלל.

דרור שטרום: אני מזכיר לכולנו את הדיון על עמלות הבנקים.

דרור שטרום: אני לא רוצה להגיד "נתראה בעמלה הבאה" אבל חוששני שכך יהיה.

דרור שטרום: אנחנו נמצאים במציאות קשה מאוד.

דרור שטרום: בלי להפריז, אני לא חושב שאני אתלהם אם אומר שאין תחום שבו צריך לעבוד קשה כל-כך כדי לפתוח לתחרות.

שלום שמחון: אפשר לומר משהו חברי בקריאת ביניים?

שלום שמחון: אנחנו התחלנו את המהלך ביחד.

דרור שטרום: בפעם הקודמת כשאמרת "משהו חברי" שאלת אותי בדיון אם נרדמתי בשמירה, והיה סימן שאלה בסוף.

דרור שטרום: בעיתון זה הופיע עם סימן קריאה אחרי זה.

שלום שמחון: התחלנו את המהלך ביחד.

שלום שמחון: גם המפקח על הבנקים, גם אתה וגם ועדת הכלכלה.

שלום שמחון: בשבוע או בשבועיים האחרונים אתם מטפטפים לתקשורת על איזה דוח שעומד לצאת, כך זה מופיע בין השורות.

שלום שמחון: הממונה על הגבלים עסקיים אמור להוציא דוח והמפקח על הבנקים אמור להוציא דוח.

דוד טל: גם אנחנו עומדים להוציא דוח.

שלום שמחון: אני שואל, למה הדברים האלה?

שלום שמחון: בואו נשב בוועדה ותציגו את מה שאתם רוצים.

שלום שמחון: אתה רוצה שאני אשלח לך את הציטוטים?

דרור שטרום: אל"ף, אני מבקש שתשלח לי את הציטוטים כי הם כנראה נעלמו מעיניי.

דרור שטרום: בי"ת, אני מודיע חגיגית שאני לא עומד להוציא שום דוח.

דרור שטרום: אני בכלל לא מאמין גדול בשיטת הדוחות.

דרור שטרום: אני כן מאמין גדול בשיטה שאם יש לך סמכות על-פי חוק אתה צריך להפעיל אותה.

דרור שטרום: יש לי סמכות על-פי חוק ואני מתכוון להפעיל אותה.

דרור שטרום: יש לי סמכות להכריז על הבנקים כקבוצת ריכוז ואני מתכוון להפעיל אותה.

דרור שטרום: מאז הדיון אתך ביקשתי שורה ארוכה של נתונים מהבנקים לגבי העלאת עמלות בשנים האחרונות.

דרור שטרום: הם כבר הבינו שהם צריכים למלא אחר הדרישה הזאת וזה באמת קשה להם מאוד.

דרור שטרום: לכן אמרתי "נתראה בעמלה הבאה" כי הם יגידו שהממונה הוציא דרישת נתונים אז עכשיו הם רוצים עוד.

דרור שטרום: אבל נחזור לעניין, מה בעצם היתרון הגדול של החוק הזה ומה נקודת המבחן שלו לדעתי?

דרור שטרום: נקודת המבחן שלו היא אם אנחנו בחלוף שנה מהיום שבו נגמרת ההיערכות הזאת, כלומר בתום שנה וחצי מהיום, נהיה במצב שיש לנו בעלי רשיונות שהם כבר מחוברים ומספקים מידע, עם איזה מערכות דירוג שנותנות איכויות עליי כלווה, עליך כלווה, על אנשים אחרים כלווים, דברים שאנחנו יכולים ללכת איתם לבנקים ולקבל הלוואות בתנאים מועדפים.

דרור שטרום: כל הבנקים בנויים על תעשייה של מידע.

דרור שטרום: ככל שמכירים טוב יותר את הלקוחות ואת מהימנותם הם יכולים לתת להם תנאים טובים יותר.

דרור שטרום: אני חושב שהחוק הזה הוא בהחלט אבן-דרך בכיוון הנכון.

דרור שטרום: אני מקווה שלא נזדקק לפתוח אותו מחדש, חבר הכנסת טל.

דרור שטרום: אני חושב שיש בו את כל הסממנים הטובים של חוק מאוזן.

דרור שטרום: יכול להיות שכאשר תיגמר תקופת ההתארגנות – וצריך לזכור שבחוק הזה יש שתי תקופות, תקופת ההתארגנות, שאז יש נטלים ויש כל מיני חובות מיוחדות, ומה שקורה מעבר לזה.

דרור שטרום: הכנסת כמחוקקת רוצה לראות הלאה, מעבר לתקופת ההתארגנות, איך השוק מתארגן במצב קבוע.

דרור שטרום: נדמה לי שהחוק מאוזן וטוב וכולנו מקווים שרק יסייע בתחרות שכל-כך חסרה בתחום האשראי.

שלום שמחון: ברשתכם, גם אני רוצה להגיד כמה דברים.

שלום שמחון: ראשית, אני רוצה להודות לוועדת המשנה בראשות חבר הכנסת טל על העבודה המאומצת מאוד שנעשתה כדי להביא את הנושא המורכב יותר, שדרכו היתה כוונה לעכב את כל החוק, לידי סיום.

שלום שמחון: אני מסכים עם הגברת שפניץ שזאת היתה הכוונה.

טנה שפניץ: זה נאמר באופן חברי.

שלום שמחון: לכן אני חושב שהזמן פעל דווקא לטובה.

שלום שמחון: אני חושב שאין זמן מתאים יותר ליציאת התקנות האלה לדרך מאשר עכשיו מכיוון שעל שולחן הוועדות השונות בכנסת יש יותר מדי נושאים הקשורים למערכת הבנקאית בכלל.

שלום שמחון: אני חושב שהעובדה הזאת צריכה להדאיג מאוד את המערכת הבנקאית.

שלום שמחון: אם הכנסת צריכה להסדיר את מה שקורה במערכת הבנקאית בארץ אז צריך להיות בדק-בית אמיתי במערכת הבנקאית.

שלום שמחון: כמות החוקים שקשורים לבנקאות לא הולכת וקטנה אלא רק הולכת וגדלה.

שלום שמחון: כל יום אנחנו שומעים על עוד ועוד הצעות חוק.

שלום שמחון: נדמה לי שהמערכת הבנקאית עדיין לא רואה את זה ולא שמה לב שנדלק כאן תמרור אדום.

דוד טל: נדמה לי שעכשיו הם כבר מודעים לזה.

שלום שמחון: אני לא בטוח.

דרור שטרום: הם ראו הרבה גלים כאלה.

שלום שמחון: אני חושב שדווקא העובדה הזאת תנחה את המערכת הבנקאית לשתף פעולה בחוק שירות נתוני אשראי, שבו הוועדה נתנה את דעתה, הן בשלב הכנת החוק והן בשלב הדיון בתקנות, לאיזון הראוי בין צרכי המשק לבין הצורך להגן על פרטיות האדם.

שלום שמחון: אני מקווה שבסך הכול הצלחנו לעשות את זה.

שלום שמחון: אני רוצה להזכיר שאנחנו בוועדה משותפת לוועדת החוקה, חוק ומשפט ולוועדת הכלכלה.

שלום שמחון: אני רוצה לומר דבר מה על הנושא שבגללו התעכבנו.

שלום שמחון: אני אומר את זה כעת למרות שאמרתי את זה גם לחבר הכנסת אילן ליבוביץ ולחבר הכנסת דוד טל במהלך התקופה שבה ניסינו להגיע לפשרה.

שלום שמחון: ההתעכבות שלי נבעה בין היתר נוכח העובדה שהכנסת מינתה יועץ והיועץ הזה הכין דוח כתוב שאי אפשר להתעלם ממנו.

שלום שמחון: גם הפשרות שהגענו אליהן, בסופו של דבר הן לא יכולות להיות נוגדות מאוד את ההמלצות של היועץ הזה.

שלום שמחון: אני לא רציתי לאפשר למערכת הבנקאית שום עילה ללכת לבתי-המשפט בגלל שמישהו כתב דוח והוועדה דחתה את המלצות הדוח לחלוטין.

שלום שמחון: לכן התעקשתי.

שלום שמחון: גם אם הייתם אומרים 100,000 שקל הייתי מעדיף שזה יהיה כך, ובלבד שלא יוכלו להגיד שהכנסת נלחצה וקיפלה דוח של איזה יועץ.

שלום שמחון: בגלל זה התעקשתי לפעול באופן מסודר, לא היתה לכך שום סיבה אחרת.

שלום שמחון: אני גם חייב לציין שאף אחד מהם לא לחץ אבל אני ידעתי, מתוך הדברים שהם אמרו כאן, שיש להם כוונה לעשות את זה בעתיד.

שלום שמחון: אני חושב שהחוק הזה בסופו של דבר הוא חוק ראוי.

שלום שמחון: אני מקבל את דברי הממונה על הגבלים עסקיים, שבסוף השאלה המרכזית היא האם האזרח ייהנה ממנו והאם תהיה תחרות אמיתית בין החברות שייתנו נתוני אשראי.

שלום שמחון: אם אכן זה יקרה, אז הצלחנו.

שלום שמחון: אם זה לא יקרה, אז נצטרך לחזור לשולחן הזה כדי לפתח שוק שתהיה בו תחרות אמיתית.

שלום שמחון: אני מקווה מאוד שהבנקים ישתפו פעולה כי בסוף זה תלוי בשיתוף הפעולה שלהם.

שלום שמחון: למה אני אומר את זה?

שלום שמחון: אתמול עלתה כאן הצעת חוק על שינוי המועדים של פרעון ההלוואות, ושאלתי את עצמי: מה, המערכת הבנקאית היא כזאת מטומטמת?

שלום שמחון: עדיף היה שהם היו אומרים: כל מי שיבקש ניתן לו את זה.

שלום שמחון: לא צריך חוק.

שלום שמחון: למה אתם מגיעים הנה, מתבזים סביב השולחן הזה, מנסים כל מיני התפתלויות?

שלום שמחון: הרי עדיף היה להגיד שמי שהיה ב-2 בחודש ורוצה להיות ב-18 בחודש יקבל ב-18 בחודש.

שלום שמחון: מה הסיפור?

טנה שפניץ: אני מקווה שגם לבנקים שמתנגדים בסוף תהיה תועלת מהחוק.

שלום שמחון: הבנקים הקטנים לא מתנגדים.

טנה שפניץ: שגם לבנקים הגדולים תהיה תועלת מן החוק.

טנה שפניץ: הן משום שהחלפת המידע תהיה עכשיו בפיקוח רב יותר, והן משום שיש להם כאן איזה הצטברות של מידע, שהיום אסורה ובלתי אפשרית כי להוצאה לפועל אין היום מידע מסודר.

טנה שפניץ: ההתארגנות היא רק לקראת החוק הזה.

טנה שפניץ: כאשר הם צריכים לעשות מבחן של עלות-תועלת עדיף להם שזה לא יהיה מאשר שזה יהיה, אבל ברגע שזה יהיה אז לדעתי הם יפיקו הרבה תועלת מהמידע הזה.

שלום שמחון: אנחנו נעבור להצבעה.

שלום שמחון: אנחנו מדברים גם על התקנות של ועדת הכלכלה וגם על התקנות של הוועדה המשותפת לוועדת הכלכלה ולוועדת החוקה, חוק ומשפט.

שלום שמחון: אנחנו מאשרים את סעיפי תקנות שירות נתוני אשראי, התשס"ג-2003, עם התיקונים שעליהם הוחלט.

שלום שמחון: הוועדה החליטה פה-אחד על אישור התקנות.

שלום שמחון: תודה רבה.